ANNONCERING AF Renholds- og omkostningsanalyse for engangsplastikdirektivets oprydningsansvar

# FORMÅL

Miljøstyrelsen (herefter ordregiver) skal have udført en opgave vedrørende Renholds- og omkostningsanalyse for engangsplastikdirektivets oprydningsansvar.

Ordregiver inviterer hermed interesserede egnede virksomheder til at afgive tilbud på løsning af denne opgave. Ordregivers krav til egnethed findes i annoncen på [www.udbud.dk](http://www.udbud.dk).

# OPGAVENS OMFANG

Annonceringen omfatter indkøb af Renholds- og omkostningsanalyse for engangsplastikdirektivets oprydningsansvar. Opgaven er nærmere beskrevet i bilag 1.

# PERSONDATA

Ordregiver behandler personoplysninger i forbindelse med indhentelse af tilbud, typisk kontaktoplysninger for en eller flere medarbejdere hos tilbudsgiver. Databeskyttelsesforordningen giver rettigheder til de registrerede, og ordregivers behandling af personoplysninger er beskrevet i privatlivspolitikken på https://mfvm.dk/footermenu/privatlivspolitik/.

Tilbudsgiver bedes sammen med tilbuddet indgive en erklæring om underretning om behandling af personoplysninger i forbindelse med annonceringen, jf. bilag 3. Erklæringen skal udfyldes og underskrives af tilbudsgiver.

# PROCEDURE FOR ANNONCERINGEN

Ordregiver annoncerer opgaven i overensstemmelse med udbudslovens afsnit V, da ordregiver har vurderet, at der er tale om en kontrakt, der ikke har klar grænseoverskridende interesse.

Der er tilrettelagt nedenstående proces for afgivelse af tilbud.

## Annonceringsmateriale

Materialet, der danner grundlag for afgivelse af tilbud, består af følgende:

Annonceringsbetingelser (dette dokument)

Bilag 1 - Ordregivers kravsspecifikation/opgavebeskrivelse

Bilag 2 - Ordregivers kontraktudkast med standardbetingelser

Bilag 3 - Skabelon til erklæring om persondataunderretning

## Afgivelse af tilbud

Tilbudsgiver skal udarbejde et skriftligt tilbud. Der kan kun afgives ét tilbud pr. tilbudsgiver.

Tilbuddet må maksimalt udgøre 10 sider. Sider ud over det maksimale antal vil ikke indgå i evalueringen. I det tilfælde, at der afleveres mere end det angivne antal sider, vil der alene blive lagt vægt på de første 10 sider.

Tilbud skal være modtaget senest på det beskrevne tidspunkt i pkt. 8. Tidsplan. Tilbud modtaget efter dette tidspunkt vil ikke blive taget i betragtning.

Tilbud skal sendes skriftligt til Nanna Sonne Theilgaard, nasot@mst.dk.

Tilbuddet skal indeholde beskrivelser i forhold til nedenstående kriterier for tildeling, og det er de punkter, som tilbuddene efterfølgende vil blive vurderet på baggrund af.

Tilbudsmaterialet skal være på dansk.

Tilbudsgiver skal vedstå sit tilbud i 1 måned regnet fra tilbudsfristen.

Tilbudsgivers omkostninger forbundet med at afgive tilbuddet er ordregiver uvedkommende, herunder også hvis ordregiver måtte beslutte at aflyse annonceringen uden tildeling af kontrakt.

Ordregiver er ikke forpligtet til at tilbagelevere tilbuddet til tilbudsgiver.

## **Tildeling**

Opgaven har en fast pris på 900.000 kr. ekskl. moms. Der konkurreres ikke på prisen – men på mest kvalitet til prisen.

Ordregiver vil i forbindelse med tildelingen af kontrakten lægge følgende kriterier for tildeling til grund:

* Opgaveløsning/tilgang/metode (vægtning 50 %): Tilbudsgiver skal beskrive, hvordan de vil gribe opgaven an, samt beskrive en overordnet plan for projektets gennemførelse. Planen skal indeholde beskrivelse af datagrundlag og skal desuden indeholde et forslag til, hvad der tænkes afrapporteret ved midtvejsleverancer, jf. opgavebeskrivelsen. Det tillægges positiv betydning i vurdering af kriteriet, i hvor høj grad beskrivelsen opfylder ordregivers behov som beskrevet i opgavebeskrivelsen*.*
* Faglige kompetencer for det udførende team (vægtning 40 %): Tilbudsgiver skal sende CV’er indeholdende de relevante faglige kvalifikationer og erfaringer for deltagerne i det team, der skal stå for opgavens løsning. Der må maksimalt afleveres fire CV’er. Hvert CV må maksimalt udgøre to A4-sider. Det tillægges positiv betydning, at det team, der skal løse opgaven, har erfaring med løsning af lignende opgaver*.*
* Pris og antal timer (vægtning: 10 %): Tilbudsgiver skal give en fast pris på opgaveløsningen. Det tillægges positiv betydning, hvor god en balance der er mellem antal timer og den tilbudte pris. Opgaven har en maksimal pris på 900.000 kr. ekskl. moms.

Tilbudsgiver skal give en timepris per medarbejderkategori. Det tillægges positiv betydning, jo flere timer der ligges i opgaven. Det tillægges også positiv betydning, at timerne udføres af de mest relevante medarbejdere for opgaven.

Kriterierne skal betragtes som angivet i prioriteret rækkefølge.

# TILBUDSEVALUERING

Efter tilbudsfristens udløb, vil der blive foretaget en evaluering af indholdet af de modtagne tilbud, og på baggrund af de angivne kriterier ovenfor besluttes det, hvilken tilbudsgiver der skal have tildelt kontrakten.

Der vil være tale om en samlet vurdering af de ovenfor anførte kriterier.

Alle tilbudsgivere vil blive underrettet samtidig og hurtigst muligt om, hvilken afgørelse der er truffet angående tildeling af kontrakten. Ordregiver planlægger at indgå kontrakten i forlængelse af beslutningen om tildeling.

## Kontraktindgåelse

Kontrakten indgås på baggrund af udkastet i bilag 2.

Kontrakten fastlægger de forpligtelser og rettigheder, der vil være gældende mellem parterne i forbindelse med løsning af den opgave, der er omfattet af denne annoncering. Det bemærkes, at kontraktudkastets grundlæggende vilkår ikke kan ændres.

Tilbudsgivers standardvilkår vil ikke være en del af kontraktgrundlaget.

# SPØRGSMÅL

Eventuelle spørgsmål til materialet eller processen kan stilles skriftligt til Nanna Sonne Theilgaard, nasot@mst.dksenest på det beskrevne tidspunkt i pkt. 8. Tidsplan. Spørgsmål modtaget efter dette tidspunkt vil ikke blive besvaret.

Spørgsmål vil blive besvaret skriftligt og hurtigst muligt, efter de er modtaget.

Såvel spørgsmål som svar vil blive uploadet i anonymiseret form på [www.udbud.dk](http://www.udbud.dk).

# KONTAKTOPLYSNINGER

Ordregiver er:

Miljøstyrelsen

Tolderlundsvej 5, 5000 Odense C

Kontaktperson: Nanna Sonne Theilgaard, nasot@mst.dk

# TIDSPLAN

Annonceringen forventes gennemført i henhold til nedenstående tidsplan. Der gøres opmærksom på, at ordregiver forbeholder sig ret til at foretage ændringer. Ændringer vil blive meddelt alle tilbudsgiverne.

|  |  |
| --- | --- |
| Mandag d. 27. marts 2023 | Offentliggørelse af annoncen på udbud.dk |
| Torsdag d. 13. april 2023 kl. 10.00 | Frist for at stille spørgsmål |
| Torsdag d. 20. april 2023 kl. 10.00 | **Frist for afgivelse af tilbud** |
| Mandag d. 1. maj 2023 | Forventet tilbagemelding til tilbudsgiverne |
| Onsdag d. 3. maj 2023 | Forventet kontraktunderskrivelse og evt. opstartsmøde |
| Fredag d. 14. juli 2023 | **Frist for leverance af færdig rapport med endelige resultater til kommentering** |